Jonas Dahl (SF), 2013-12-20:
Jeg vil da gerne takke for den debat, som hr. Brian Mikkelsen indledte, og jeg vil også gerne takke for de bemærkninger, der er kommet af både negativ og positiv karakter i de forskellige behandlinger, der har været af det her lovforslag.
Jeg vil også gerne sige, at jeg er glad for, at der, når vi skal stemme nu om lidt, vil være en række partier, der som et led i den finanslovsaftale, der er indgået med regeringen, selvfølgelig også respekterer de politiske aftaler, der er indgået.
Dem er jeg glad for, for man kunne komme lidt i tvivl, når man læste aviserne.
Baggrunden for lovforslaget er som bekendt det udspil med titlen »Tillid til ejendomsvurderingerne«, som regeringen præsenterede tilbage i oktober.
Det var en opfølgning på Rigsrevisionens kritik af ejendomsvurderingerne, og netop tillid er nøgleordet i den forbindelse.
Borgerne skal selvsagt have tillid til, at ejendomsvurderingerne er til at stole på, og hvis denne tillid ikke længere eksisterer, skal den genskabes.
Det ansvar har den her regering taget på sig.
Som ny skatteminister vil jeg ikke stå her og pege fingre ad tidligere skatteministre.
Det, jeg er optaget af, er sådan set, at vi får løst udfordringen.
Der bliver nogle ejendomsvurderinger, som skal være bedre.
Det skal være sådan, at borgerne kan være tjent med de vurderinger, der kommer ud.
For borgerne har krav på at kunne have tillid til dem, og derfor er vi også nødt til at sikre os, at den tillid bliver genoprettet.
Det er baggrunden for regeringens udspil om ejendomsvurderinger, og det er baggrunden for det lovforslag, vi om lidt vil vedtage her i Folketinget.
Lovforslag L 80 er første del af udmøntningen af regeringens udspil, nemlig af den del, som er nødvendig for at lovgive i indeværende år.
Lovforslag om resten af regeringens udspil vil følge i efteråret 2014.
Her vil der bl.a. skulle lovgives om et nyt vurderingssystem, som vil skulle etableres med udgangspunkt i de anbefalinger, der kommer fra ekspertudvalget, som regeringen har nedsat.
Jeg ser meget frem til, at dette arbejde bliver gjort færdigt.
Det er klart, at vi aldrig får et vurderingssystem, som rammer plet hver eneste gang.
En vurdering er altid udtryk for et skøn.
Det kan ikke lade sig gøre at ramme rigtigt hver gang, men jeg er sikker på, at vi kan få etableret et system, der kan levere vurderinger af en bedre kvalitet end den, vi hidtil har kendt.
Det er det, som er målet.
Jeg vil gerne knytte nogle få bemærkninger til den her diskussion om andelsboliger, som har været nævnt i debatten i dag.
For det første betales der hverken ejendomsværdiskat eller dækningsafgift af andelsboligejendomme.
Derfor har ejendomsværdien ikke betydning for betalingen af ejendomsskatter.
Det er kun grundværdien, der har betydning for beskatningen af en andelsboligforening.
For det andet gælder, at de andelsboligejendomme, som har fået videreført deres 2012-vurdering som ny vurdering i 2014, har mulighed for at klage over denne nye vurdering, når de har modtaget en vurdering efter det nye vurderingssystem i foråret 2016.
For det tredje udvider det forslag, som vi snart vedtager, muligheden for at rette fejl i 2012-vurderingen af bl.a. andelsboliger, som SKAT selv opdager eller bliver gjort opmærksom på af andre.
Man kan således ikke sammenligne vurderingen af ejerboliger med vurderingen af erhvervsejendomme, herunder andelsboligejendomme.
Ejerboliger får foretaget en form for maskinvurdering, det gør erhvervsejendomme ikke, idet de er en mere differentieret gruppe.
Det betyder, at vurderingen af erhvervsejendomme er mere individuelt baseret end vurderingen af ejerboliger, og det må så også alt andet lige betyde, at usikkerheden må være mindre.
Denne betragtning bygger ikke på noget, der står i Rigsrevisionens beretning.
Sådan er det, og sådan har det sådan set altid været.
På den baggrund mener jeg heller ikke, der er grund til at have et særligt fokus på andelsboligerne i denne omgang.
Regeringen er optaget af at sikre, at vi får nogle ejendomsvurderinger af en tilstrækkelig god kvalitet.
Det skylder vi borgerne, uanset om de bor i en andelsbolig eller en ejerbolig.
Det er især vurderingerne af ejerboliger, der i efterårets løb er blevet kritiseret.
Jeg vil gerne gøre det klart, at det for regeringen er vigtigt, at netop alle ejendomme får en rigtig vurdering, og det gælder, hvad enten det drejer sig om ejerboliger, eller det drejer sig om erhvervsejendomme, hvilket i vurderingslovens forstand også omfatter beboelsesejendomme, herunder andelsboliger.